Jelaskan Sejarah dari Kosmo! dalam bahasa melayu

Pada 30 Ogos 2004, Kumpulan Utusan pertama kali memperkenalkan pembaca akhbar harian Malaysia dengan akhbar bersaiz kompak KOSMO! yang mempunyai 64 halaman muka surat yang padat dengan pelbagai topik berita dan rencana selari dengan slogan "Suara Kontemporari" yang menyasarkan golongan generasi muda yang kontemporari, moden dan aktif dalam kehidupan seharian.

KOSMO! diterbitkan dalam bahasa Malaysia yang menampilkan konsep akhbar harian dan majalah dalam motonya "Bukan Sekadar Berita" adalah unggul untuk semua peringkat umur pembaca. Ia turut mesra pembaca apabila mudah dipegang dan praktikal tambahan pula dengan saiznya yang kecil.

KOSMO! kini mengambil langkah seperti akhbar tabloid apabila berusaha mengubah persepsi masyarakat bahawa pembaca KOSMO! bukan terdiri daripada lingkungan pembaca Melayu sahaja malah merangkumi pelbagai kaum di Malaysia termasuk Cina dan India. KOSMO! turut mahu digambarkan sebagai platform akhbar silang budaya dalam memajmukkan masyarakat Malaysia.

Selepas dua tahun, akhbar terbitan Kumpulan Utusan ini menunjukkan potensi yang positif dan mendapat sambutan hangat daripada pembaca (jualan semasa di Lembah Klang, Edisi Utara dan Edisi Selatan : 120,000 naskah), KOSMO! pada 4 dan 6 Oktober yang lalu telah menemui pembaca baru mereka di negeri Melaka dan Pahang.

KOSMO! kini telah diiktiraf sebagai salah sebuah akhbar yang paling aktif mendapat sambutan pembaca di Malaysia.

Walaupun masih baru dalam industri dan menerima saingan yang sengit daripada akhbar terkemuka tempatan seperti Berita Harian dan Harian Metro, KOSMO! tetap utuh memberikan pilihan terbaik kepada pembacanya. Langkah terbaru akhbar kompak itu bagi mengurangkan saingan adalah dengan rangka strategi menurunkan kadar harga daripada RM1.20 kepada RM0.80 untuk edaran harian dan KOSMO! Ahad pula daripada RM1.50 kepada RM1.00 pada 1 September 2005. Pada 1 Januari 2012, harga akhbar KOSMO! bagi hari Isnin hingga Sabtu bertukar kepada RM 1.20 dan pada hari Ahad pula harganya RM 1.30. Pada 1 November 2013, KOSMO! telah menghadiahkan pembacanya dengan menjual akhbar KOSMO! dengan harga RM1 setiap hari.

Serentak itu, untuk edaran dalam kampus dan universiti, KOSMO! diturunkan kepada RM0.40 dan RM0.50 untuk KOSMO! Ahad. Kemudian pada 1 Februari 2006, ditawarkan pula KOSMO! pada harga RM0.50 senaskah dan RM0.60 untuk KOSMO! Ahad kepada pasaran pembaca Institut Pengajian Tinggi (IPT). Namun pada 1 Februari 2007, ia dinaikkan harganya kepada RM0.70 senaskah dan RM1.00 untuk KOSMO! Ahad. Bagaimanapun, harga tersebut secara perbandingannya masih rendah berbanding harga pasaran di luar IPT.

Walaupun laporan awal pada pertengahan Ogos 2019 bahawa Kumpulan Utusan akan menutup operasi akhbarnya termasuk Kosmo!, Kosmo! Ahad, Utusan Malaysia, dan Mingguan Malaysia, syarikat itu menarik balik keputusannya selepas menerima suntikan tunai RM1.6 juta dari Pertubuhan Kebangsaan Melayu Bersatu. Walau bagaimanapun, Kumpulan Utusan mengumumkan bahawa mereka akan menaikkan harga Kosmo! Ahad dari RM1.00 hingga RM1.50 dan beralih kepada model perniagaan baru.

Walaupun cuba untuk menyelamatkan Kosmo! dan akhbar kembarnya, pengerusi eksekutif Kumpulan Utusan, Datuk Abdul Aziz Sheikh Fadzir mengumumkan bahawa akhbar syarikat itu akan menamatkan penerbitan pada 10 Oktober 2019 berikutan aliran tunai yang lemah, hutang meningkat dan jualan yang menurun. Kakitangan diberi beberapa jam untuk membersihkan barang-barang mereka daripada ibu pejabat Kumpulan Utusan. Empat surat khabar Utusan dijangka akan diterbitkan semula pada 1 November 2019 di bawah pengurusan baru. Aurora Mulia, sebuah syarikat yang dikaitkan dengan hartawan perniagaan, Syed Mokhtar Al-Bukhary, dilaporkan memperoleh 70 peratus daripada anak syarikat milik penuh Utusan, Dilof Sdn Bhd. Namun, hanya 862 pekerja yang dipecat akan diambil bekerja semula.

Pada 10 Oktober 2019, tapak web KOSMO! tidak dapat dicapai.

Pada 20 Julai 2020, Kosmo! bersama Utusan Malaysia kembali beroperasi di bawah syarikat Media Mulia Sdn. Bhd..